It-Tieni Pitazz – Noti 108-111 (għal paragrafi 541-550) Iż-żmien tal-Postulanti huwa l-ewwel perjodu ta' prova fil-Kongregazzjoni. Waqt dan iż-żmien il-kandidata ssir taf aħjar il-Kongregazzjoni li hija tixtieq issir membru tagħha, u l-Kongregazzjoni wkoll issir taf lilha. Wara żmien li tgħaddi bħala Postulanta, il-kandidata kienet tagħmel irtir ta' tmint ijiem. Waqt iċ-ċerimonja tal-għoti tal-libsa hija kienet tirċievi l-libsa ta' reliġjuża, u tingħata isem ġdid u hekk tibda n-novizzjat tagħha. Dan kien pass ieħor fil-prova biex il-kandidata tagħraf jekk tgħoddx għaliha l-ħajja reliġjuża; u fl-istess żmien, il-kandidata kien ikollha l-opportunita' ssir taf aħjar il-Kongregazzjoni li tagħha hija kienet ser issir membru. Fil-Kongregazzjoni tal-Madonna tal-Ħniena n-novizzjat idum sentejn. L-ewwel sena, magħrufa bħala "l-kanonikali" hija ddedikata sabiex il-ħajja spiritwali ssir iktar profonda u jindraw il-prattiki tal-kunvent. Waqt dan iż-żmien in-novizza ma kenitx tista' tattendi skola formali, tgħaddi iż-żmien fl-istudju jew tagħmel xi xogħol li joħdilha l-attenzjoni tagħha kollha. Fit-tieni sena tan-novizzjat, in-novizzi kienu jistgħu, minbarra l-prattiki reliġjużi tagħhom, jistudjaw jew jaħdmu taħt id-direzzjoni tas-sorijiet professi. Jekk, wara dan il-perjodu, il-Kongregazzjoni u n-novizza kienu ikunu sodisfatti, in-novizza kienet tagħmel il-professjoni tal-voti għal sena u ġġeddidhom kull sena għall-ħames snin ta' wara. Waqt dan iż-żmien, is-soru professa kienet tista' titlaq mill-Kongregazzjoni jew titkeċċa. Jekk kollox kien imur sewwa, is-soru professa kienet tingħata l-permess li tagħmel il-voti perpetwi (Kost. Kongr.) Fil-Kongregazzjoni tal-Madonna tal-Ħniena s-sorijiet jagħmlu voti sempliċi. Fil-Kongregazzjoni proposta minn Swor Fawstina, is-sorijiet jagħmlu voti solenni. L-Uffiċċju – talba liturġika tal-Knisja i tikkonsisti f'salmi u versi qosra. Is-sorijiet kollha obbligati jgħidu l-Uffiċċju.
Noti tad-Djarju ta' Santa Fawstina Kowalska (Noti 108-111) għal par. 541-550